Calendari de vacances dels francesos i auge del turisme responsable
Tot i que les primeres vacances dels francesos no seran fins al mes d'abril, cal estar atents a com evoluciona la situació amb relació al Covid-19.
Pel que fa als esdeveniments previstos al mes març, el govern francès ha emès la directriu d'anul·lar tots els esdeveniments de més de 5.000 persones fins a una nova ordre.
A més, el Ministeri d'Educació Nacional va emetre una directriu sobre els viatges escolars en curs on s'indica que aquesta anul·lació és temporal i cal que les empreses franceses la compleixin fins a nova ordre.
Només se suspenen els viatges escolars en curs, no es detalla fins quan s'haurà de mantenir aquesta directriu, per tant no significa que tots els viatges d'ara fins a final d'any s'hagin de veure afectats.
Tot i que el 29,47% de francesos han viatjat a Catalunya els mesos de juliol i agost el 2019, una gran part de francesos ho han fet fora de temporada alta, com ara durant els mesos d'abril i maig (19,17%) o entre setembre i desembre (26%).
La tendència del mercat francès de viatjar al llarg de l'any és cada vegada més important.
El 45% dels francesos voldrien marxar de vacances fora d'alta temporada el 2020 segons la publicació Echotouristique sobre l'estudi realitzat per Voyages Pirates.
Aquest percentatge reflecteix la importància de tenir en compte el calendari vacacional i de festivitats anual perquè el sector turístic català pugui detectar i captar els potencials visitants d'aquest mercat.
A més a més, el 2020 presenta un calendari vacacional ideal pels francesos amb ganes de viatjar, ja que aquest permetrà gaudir de vacances llargues i de caps de setmana prolongats.
Les dates més destacades són les següents:
El mes d'abril molts francesos aprofitaran que el dia 13 és Dilluns de Pasqua per demanar 4 dies de vacances (14, 15, 16 i 17) i gaudir d'un descans de 9 dies seguits.
Aquest any, els dies festius 1 i 8 de maig coincideixen en divendres, mentre que el 21 de maig és dijous.
Si demanen vacances els dies 4,5,6 i 7 de maig, podran gaudir d'unes vacances de 10 dies seguits, des de l'1 fins al 10 de maig.
També podran gaudir de vacances llargues a finals de mes si demanen vacances els dies 18, 19, 20 i 22 de maig.
Pels qui els agrada viatjar fora de temporada alta, podran gaudir d'un llarg cap de setmana al novembre.
Donat que el festiu 11 de novembre és un dimecres, només necessitaran agafar-se dos dies de vacances per gaudir d'una escapada de 5 dies.
Per acabar el 2020, el desembre afavorirà als francesos amb ganes de fer un viatge per Nadal.
El 25 és un divendres, per tant, agafant-se només 4 dies de vacances, del 21 al 24, podran aprofitar d'unes vacances llargues de 9 dies a partir del 19 de desembre.
D'altra banda, el turisme responsable és una tendència a l'alça entre els turistes francesos.
Segons una enquesta d'EasyVoyage, el 66% dels francesos pensa que el turisme responsable és essencial, especialment per respectar el patrimoni social i mediambiental dels països visitats.
Per aquest motiu, cada vegada més francesos busquen alternatives de viatge lluny del turisme de masses i dels circuits de gran consum.
Fins i tot els que opten per viatjar amb un operador o agència de viatges, preferiran viatjar amb aquells que promoguin iniciatives en aquest àmbit.
Un bon exemple és el cas de l'agència de viatges, Salaün Holidays, que presentarà properament una nova publicació de turisme responsable dirigida a la seva clientela francesa, basada en la proposta de diversos circuits responsables.
Un dels circuits inclou una estada entre maig i setembre que passa per Barcelona, que es pot realitzar únicament en tren amb l'objectiu de reduir la petjada de carboni.
Actualment, els operadors i agències del mercat francès que integren l'associació ATR amb el compromís de promoure un turisme responsable són: Allibert trekking, Carpe Diem, Circuits Découverte, GrandAngle, KappaClub, La Balaguère, Les Maisons du Voyage, Terres d'Aventure, Voyageurs du Monde, TUI, VisitOuest, entre altres.
Tot i que les primeres vacances dels francesos no seran fins al mes d'abril, cal estar atents a com evoluciona la situació amb relació al Covid-19